
Formål
Kursuspuljen er etableret for at styrke og udvikle efteruddannelseslandskabet for naturvidenskabelige undervisere i gymnasiet. Målet er at sikre, at undervisere har adgang til de bedste faglige og didaktiske kompetencer – og dermed skabe et stærkere fundament for inspirerende og innovativ naturvidenskabsundervisning til gavn for både elever og samfund.

Hvem kan søge?
Puljemidlerne kan søges af medlemmer af følgende faglige foreninger gennem deres forening:

· Fysiklærerforeningen
· Kemilærerforeningen
· Matematiklærerforeningen
· Foreningen af Danske Biologer
· Geografilærerforeningen 
· Bioteknologiundervisere i Danmark
· IT-lærerforening for ungdomsuddannelser


Fordelingsnøgle
· Hver faglig forening kan søge op til 125.000 kr. til udvikling af kurser, materialer m.v.
· To eller flere foreninger kan i fællesskab søge op til 200.000 kr. til udvikling af tværfaglige kurser og materialer.
· Hvis der søges om mere end tre tværfaglige kurser på et år, fordeles midlerne af kursuspuljens udvalg. Ved uenighed træffes beslutning ved afstemning.

Hvad kan der søges støtte til?
Puljemidlerne kan bl.a. anvendes til:

· Løn/frikøb i forbindelse med udvikling af nye faglige og didaktiske kurser
· Produktion af undervisningsmaterialer og ressourcer
· Strategisk udvikling af efteruddannelsestilbud
· Professionaliseringsinitiativer for kursusudbydere
· Løn til oplægsholdere, keynote speakers, facilitatorer og arrangører
· Transport af oplægsholdere
· Udstyr til brug i workshops
· Afrapportering til puljeudvalget
· Annoncering og synliggørelse af kurser

Hvad kan der ikke søges støtte til?
Følgende skal finansieres af deltagerbetaling:

· Vikardækning eller løn til deltagende lærere
· Lokaleleje
· Forplejning og transport for deltagere

Ansøgningsproces
1. Medlemmer udarbejder og indsender ansøgning til deres faglige forening.
2. Foreningen samler, vurderer og prioriterer ansøgningerne.
3. De udvalgte ansøgninger sendes videre til kursuspuljens udvalg til endelig behandling. Ansøgningerne sendes til jpt@koldkollege.dk, med emne Kursuspuljen og projekttitel.

Ansøgningsfrister
Puljen kan søges to gange årligt, indtil skoleåret 2029/2030. Ansøgningen skal indeholde en beskrivelse af projektets formål, indhold, budget og forventet effekt. Se ansøgningsskema.

· 2026 16. august
· 2026: 1. december

Baggrund
Kursuspuljen udspringer af visionen om at skabe et mere sammenhængende og robust efteruddannelseslandskab, der kan imødekomme de forandringer, ungdomsuddannelsesområdet står overfor, bl.a. i forbindelse med etableringen af EPX.

Med puljen får de faglige foreninger mulighed for – på vegne af deres medlemmer – at udvikle kurser og materialer, som motiverer lærere, styrker deres faglighed og sikrer, at eleverne møder en undervisning, der er både relevant, opdateret og inspirerende.

